#### FARSKÝ LIST

**3.október 2022 – 9.október 2022, číslo 473**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Prepuknúť navonok***

***=======================***

*Viera je uvedomením. Je to Duch, ktorý nám na počiatku i potom toto uvedomenie dáva, tak, ako to vysvetľuje Pavol, že "sám Duch spolu s naším duchom dosvedčuje, že sme Božie deti" (Rim 8, 16). Náš duch poznáva a súhlasí. Ale Duch k tomu pridáva práve ono potvrdenie, uvedomenie.*

*Uvedomenie je potom ako tlak, mohutný tlak v našom vnútri, ktorý sa uvoľňuje a akoby vybuchuje z nášho vnútra navonok práve v konaní a hovorení. V nich dosahuje uvedomenie svoje naplnenie a stáva sa skutočným. To je dôvod, prečo "viera bez skutkov je neúčinná [a] mŕtva" (Jak 2, 20.26). Tak, ako niet viery bez uvedomenia, tak niet uvedomenia bez toho, aby sa stalo vonkajším, aby vyústilo, ba prepuklo do hovorenia a konania.*

*Myslím, že presne túto skúsenosť uvedomenia dal Cirkvi na samom počiatku Duch. Najprv boli zatvorení vo Večeradle, uzatvorení do seba a do modlitby. A potom prišiel Duch. A s Ním toto uvedomenie. A keď sa tak stalo, čo apoštoli, Mária a ostatní urobili? "Každý z nás [ich] počuje … hovoriť o veľkých Božích skutkoch." … Tu vystúpil Peter s Jedenástimi a zvýšeným hlasom im povedal: "Mužovia judejskí a všetci, čo bývate v Jeruzaleme, aby vám toto bolo známe, počúvajte moje slová"" (Sk 2, 8.11.14). Vyšli von, hovorili a konali. Uvedomenie sa musí nutne vyjadriť navonok, hovorením a konaním!*

*Evanjelium nám totiž hovorí, kto sme a kam patríme. Viera je potom uvedomenie si toho a odvaha, rozhodnutie začať tým skutočne byť, skutočne, čiže navonok, nielen myšlienkami, ale aj slovami a skutkami - a tomu sa hovorí obrátenie. Viera nie je kresťanská, ak nevedie k obráteniu. A obrátenie nie je skutočné, ak sa neprejavuje slovami a skutkami. Preto "Videl som mŕtvych, veľkých i malých; stáli pred trónom a otvorili sa knihy. Otvorila sa aj iná kniha, kniha života. A mŕtvi boli súdení z toho, čo bolo zapísané v knihách podľa ich skutkov. More vydalo mŕtvych, čo boli v ňom, aj smrť, aj podsvetie vydali mŕtvych, čo boli v nich, a každý bol súdený podľa svojich skutkov" (Zjv 20, 12-13).*

*Kresťanstvo je nová a skutočná Pascha, prechod - a práve konaním, hovorením, navonok, nie umelým ale plynúcim z uvedomenia viery, prechádzame cez onú čiaru, duchovný Jordán, do Zasľúbenej Zeme Kráľovstva. Tu konečne sme, tu sa konečne stávame. Spása je identita, ako hovorí aj Písmo, že "ani obriezka nie je nič, ani neobriezka, ale nové stvorenie" (Gal 6, 15). Evanjelium je zvesť o tejto novej identite. A viera s obrátením je prijatie a žitie tejto novej identity. Preto spása je z viery, čiže zo skutkov. "Lebo kým sme boli v tele, pôsobili v našich údoch hriešne vášne, podnecované zákonom, a prinášali ovocie smrti. Ale teraz sme oslobodení [...] aby sme tak slúžili po novom, v Duchu" (Rim 7, 5-6).*

*A tak sa všetko stáva radosťou a pasiou, pretože je to vyjadrením našej novej identity a podstaty. Dokonca pôst a jemu podobné veci sa stávajú radosťou, lebo už nie sú zapieraním sa ani odriekaním si starého, ale sú vyjadrením nového, vyjadrením a prejavom života, vstania z mŕtvych.*

*Ak alebo kým by sa tak nestalo, najprv by sme pociťovali onen vnútorný pocit, o ktorom hovorí Ježiš: "ako mi je úzko, kým sa to nestane" (Lk 12, 50). A keby konanie a hovorenie a vyjadrenie navonok aj tak neprišlo, po čase by uvedomenie vyhaslo, Duch vyprchal a boli by sme znovu mŕtvi… Preto Písmo nalieha: "Ducha neuhášajte" (1 Sol 5, 19)!*

***V adorácii zažívame...***

***=====================***

*... niečo z blaženého pokoja Budúceho veku. Jednoducho sme, s Tým, koho milujeme, milovaní a milujúci. Všetko máme, nič nám nechýba, všetko je.*

*Toto si potom odnášame aj do života a konania vo svete, aby tak všetko, čo vo svete konáme, sme mohli žiť a konať v tomto nebeskom Pokoji "ktorý prevyšuje každú chápavosť, uchráni vaše srdcia a vaše mysle v Kristovi Ježišovi" (Flp 4, 7).*

*Celým srdcom totiž túžime po tom, čo tu nachádzame: po spoločenstve, v ktorom dvaja sú jeden, kde niet falše, pretvárky, ale ani žiadnej hranice ani obmedzenia, kde darovanie a zdieľanie je úplne a kde spoločenstvo a vzťah sú priame a pravdivé, číre a čisté, bez pretvárky.*

*Tu jasne chápeme, že ak chceme toto žiť, musíme aj my rovnako. Tento vzťah sa dá prijímať len tak, že doň vstúpime, v tej istej oddanej láske, čistej a prostej každého sebectva, vypočítavosti a pýchy. A žiť iba natoľko, nakoľko sa takými stávame. Preto tá výzva: "Ako sväto a nábožne musíte žiť vy, čo očakávate túžobne príchod Božieho dňa" (2Pt 3, 11-12)! A preto tá podmienka aj prísľub, že tí "čistého srdca... uvidia Boha" (Mt 5, 😎. A už chápeme, že svätosť ani nábožnosť nie sú nič bigotné ani umelé a už vôbec nie niečo neživotné, ale práve tento vzťah - a plnosť skutočného uzdraveného a oslobodeného života, ktorý je ako jeho podmienkou, tak ovocím.*

*Vo svete nie sme na nič podobné zvyknutí. Naše podvedomie stále čaká, kedy príde nejaký podraz, zrada, hranica, odmietnutie, sklamanie - lebo vo svete by to tak bolo. Preto potrebujeme vieru a nádej, aby sme vopred v predtuche sklamania sami neušli.*

***Uvedomenie + konanie = obrátenie***

***=========================***

*Viera je identita, porozumenie, istota - ale živou sa stáva, keď sa stane uvedomením. Tým heuréka okamihom, keď si konečne uvedomíme: Áno, áno, naozaj je to tak, naozaj! Ja naozaj som synom Boha, Boh naozaj je mojim Otcom. Dovtedy je to stále viac menej názor, mienka. Až uvedomením sa viera stáva vierou - oným hlbokým uvedomením si a presvedčením, že všetko to, čo Boh sľubuje, už naozaj mám, už som to dostal, už mi to patrí a ja sám som vnútri, patrím tam - sem!, - do Božieho sveta, do Božej Reality, lebo v krste som to všetko už nezvratne a neodolateľne dostal. Už mám. Už som. Už som vo vnútri. Za vodou - krstného Jordánu.*

*A potom musí prísť konanie. Viera znamená konať podľa toho, čomu sme uverili. Ak by sme nekonali, k čomu by bola? A pretože by sa nemohla uskutočniť ani potvrdiť, časom by aj sama zanikla. Ale to je takmer nemožné, pretože ak sme naozaj takto uverili srdcom, čiže celým bytím, ako píše Písmo, potom by nám nekonanie spôsobovalo utrpenie, depresiu. "My nemôžeme nehovoriť o tom, čo sme videli a počuli" (Sk 4, 20), hovoria apoštoli vo Veľrade. Rovnako ani my nemôžeme nehovoriť a nekonať to, čomu sme takto uverili. "Lebo ako telo bez ducha je mŕtve, tak je mŕtva aj viera bez skutkov" (Jak 2, 26) - lebo to v skutočnosti ešte ani viera nie je, len akoby jej ešte stále iba mŕtva schránka. A oboje, uvedomenie aj konanie hlboko súvisia, pretože konaním sa aj samo uvedomenie završuje, stáva skutočným a potvrdzuje sa. Konanie je ten zlom, kedy prekračujeme akúsi čiaru, hranicu, keď končia pochybnosti a nerozhodnosť a my sa naplno ponárame, vrháme do tej novej a krásnej reality, ktorú nám viera odkryla. Bez konania ani uvedomenie nie je úplné rovnako, ako bez uvedomenia zase konanie bude vždy iba polovičaté, zákonnícke, povrchné a neochotné, lebo nebude vychádzať zo srdca, nebude pasiou nového života.*

*Aj sama modlitba, adorácia sa stávajú takýmto konaním, keď už nie sú len niečo, čo si "odbavíme", vykonáme, ale niečo, čo robíme naplno, naplno v tom sme, úplne celí, pretože sú to skutky Nového Sveta, toho Božieho, do ktorého sme práve vierou vošli a tak sa aj sama modlitba či adorácia stávajú skutočnými. Roztržitosť? Obávam sa, že už pre ňu veľmi nie je miesta - úplne rovnako, ako len ťažko bude roztržité dievča na rande so svojím chlapcom, či poľovník uprostred lovu. Uvedomením sa kresťanstvo stáva skutočným životom a skutočným konaním, ozajstným, kedy sme celí v tom, čo konáme a celí konáme a žijeme to, čomu sme uverili, v radosti, pasii, pokoji všetkého na svojom mieste. A naopak, konaním sa aj viera stáva konečne skutočnou, úplnou, živou, dokonalou. A dohromady to dáva bdelosť, prebudenosť, kedy náš život plynie v onej omamnej omračujúcej úplnosti prúdenia, lebo aj samo naše bytie je konečne jedno, spojené, zjednotené. Už žiadne ohľady, už nás neovláda nič svetské. Prekonali sme strach z jeho súdov, slobodne, otvorene a naplno žijeme to nové. Sme slobodní, sme zo sveta vyňatí a prenesení do Kráľovstva. Sme Pánovi svätí. A už ani nezáleží na tom, čo robíme - ak to môžeme takto naplno a zobudene konať s Ním a pre Neho a v Jeho Kráľovstve ako súčasť Nového Života!*

***Porozumieť Bohu i obráteniu***

***===============================***

*Boh je tak veľký, že nepotrebuje byť veľký a veľkosť a malosť u Neho a pre Neho nemajú žiaden zmysel. Boh je Ten, ktorý Je. Ani veľký, ani malý, prosto Je, mimo akéhokoľvek porovnávania a z neho plynúcich kategórii. Sme to my, ľudia, ktorí takto uvažujeme. Preto keď píšeme a hovoríme o Bohu, často o Ňom hovoríme v týchto kategóriách. Nám, ľuďom, sa Vtelenie javí ako poníženie a zdá sa nám, akoby Boh konal niečo napriek tomu, čím a kým je. V skutočnosti však Boh stále všetko koná práve preto, že Je, Čím Je. Dobre to vidieť, keď Ježiš hovorí: "Viete, že vládcovia národov panujú nad nimi a mocnári im dávajú cítiť svoju moc" (Mt 20, 25) - lebo ľudia takto uvažujú, porovnávajú sa, stále riešia, kto je väčší a kto je menší a kto koho ovláda. Ale Boh takto ani neuvažuje, ani nekoná. Preto Boh Ježiš Kristus vysvetľuje, že "neprišiel dať sa obsluhovať, ale slúžiť a položiť svoj život ako výkupné za mnohých" (Mt 20, 28). Prišiel toto urobiť nie napriek tomu, kým je, ale práve preto, kým je, pretože "Boh je láska" (1Jn 4, 16) a láska sa prejavuje práve takto. Potom sa Ježiš obracia na učeníkov a hovorí, že ani "medzi vami to tak nebude. Ale kto sa medzi vami bude chcieť stať veľkým, bude vaším služobníkom. A kto bude chcieť byť medzi vami prvý, bude vaším sluhom" (Mt 20, 26-27). Je pokušením uvažovať o tom z ľudského hľadiska a vnímať to ako nejakú obetu, skúšku, niečo, čo musíme podstúpiť a zaprieť sa v tom, aby, keď to zvládneme, sme od Boha dostali odmenu v Nebi, kde už nič také robiť nebudeme musieť. Ale to by bola školácka chyba! Zmyslom obrátenia totiž je prijať identitu syna (dcéry) Boha a jeho pohľad, myslenie, všetko. "Oblečte si Pána Ježiša Krista, zmýšľajte tak ako Kristus Ježiš, [obnovte] sa duchovne premenou zmýšľania" (Rim 13, 14; Flp 2, 5; Ef 4, 23), vysvetľuje Písmo. Cieľom tejto premeny je, aby takéto konanie pre nás nebolo obetou, zapretím sa, ale aby nám bolo prirodzené, aby sme to robili a takto žili úplne samozrejme, sami od seba a určite s radosťou, "nie zo žiaľu ani z donútenia, lebo veselého darcu Boh miluje" (2Kor 9, 7). A Boh miluje takéhoto človeka práve preto, že v ňom spoznáva Sebe podobného, svojho syna, dcéru a tak môže nad ním s úľubou povedať: "Ty si môj milovaný Syn, v tebe mám zaľúbenie" (Mk 1, 11). Porozumieť Bohu je jedna z hlavných úloh nášho učeníctva. Písmo prikazuje, "napodobňujte Boha ako milované deti" (Ef 5, 1) - a ako by to bolo možné, keby sme najprv Bohu a tomu, prečo Je, aký Je, neporozumeli? Preto nám Písmo praje a súčasne nás nabáda "rásť v poznaní Boha" (Kol 1, 10). Porozumieť obráteniu je potom tiež rovnako potrebné - že nejde o vonkajšiu zákonnícku premenu správania sa a konania, pri ktorej sa musíme neustále ovládať, premáhať a kontrolovať, ale o vnútornú premenu, ovocím ktorej je, že nám svätosť, láska, Božie konanie pripadajú samozrejmé, prirodzené, bavia nás a žijeme a konáme tak radi a mame z toho radosť.*

*A o tom hlavne učeníctvo je: stále viac a hlbšie rozumieť Bohu a stále viac a hlbšie si osvojovať Jeho postoje a myslenie, lebo sme sa stali, On nás urobil takými ako On. "Boh predsa nie je žobrák, on aj teba urobil bohom na svoj obraz" (sv. Hipolyt). Ako vraví aj Písmo, "ste bohmi, všetci ste synmi Najvyššieho" (Ž 82, 6). Už tým sme. Už nás tým, všetkých a každého, Boh v Kristovi urobil. Len to v krste prijať. A potom v učeníctve sa to naučiť, naozaj sa stať tým, čím už sme a čo sme od Boha už prijali. No a v Eucharistii a z nej žijúcom spoločenstve Tela Cirkvi to s radosťou a pasiou žiť.*

*Poprehadzuje nám to úplne všetko v našom živote, pretože v Bohu objavujeme úplne nový svet, nový Vesmír, takpovediac "novú fyziku", nové prírodné a životné zákony a princípy. Všetko je tak nové a tak iné a svetu tak odlišné a cudzie, že naozaj platí ono "kto teda chce byť priateľom tohto sveta, stáva sa nepriateľom Boha" (Jak 4, 4). Ani to nevieme slovami popísať, túto omračujúcu novosť. Len cítime, vnímame, že je to niečo úplne nové a že sme vytrhávaní to sveta, mimo svet a nad svet a nachádzame nové ambície a túžby a ciele a nový zmysel a poriadok všetkého a ten svetský sa zrazu stáva úplne cudzí a prekonaný.*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **3.10.** | Svätý mučeník Dionýz Areopagita | | | |
| 18.00 +Margita (r.Jevicka) + panychýda |  |  | |
| **Ut**  **4.10.** | Svätý hieromučeník Hierotej, aténsky biskup | | | |
|  | 16.30 spoveď  18.00 \*ZBP František, Anna, Michal (r.Čandikova) |  | |
| **St**  **5.10.** | Svätá mučenica Charitína | | | |
|  | 18.00 +Ján (r.Kľučarova) + panychýda |  | |
| **Št**  **6.10.** | **Svätý apoštol Tomáš** | | | |
|  |  | 16.30 spoveď  18.00 +Michal (r.Peľakova) + panychýda | |
| **Pi**  **7.10.** | Svätí mučeníci Sergej a Bakchus | | | |
| 16.00 spoveď  18.00 \*ZBP ružencové spoločenstvo |  |  | |
| **So**  **8.10.** | *Prepodobná matka Pelágia* | | | |
|  |  |  | |
| **Ne**  **9.10.** | **Osemnásta nedeľa po Päťdesiatnici**  Svätý apoštol Jakub Alfejov | | |  |
| 9.15 \*ZBP za farnosť | 11.00 \*ZBP Viera, Viera s rod. (r.Nabožna) | 7.30 | |

***Úmysel modlitby****: za mier na Ukrajine a vo svete.*

*Do konca októbra 2022 si môžete objednať predplatné časopisu Slovo. Náklady na výrobu časopisu sa enormne zvýšili, preto musí stúpnuť aj predplatné, v opačnom prípade by sa časopis Slovo nedal vyrobiť. Minimálny príspevok na časopis Slovo je 27 eúr. Ak chce niekto časopis Slovo odoberať samostatne, priplatí si na rok 10 eúr. Pro hromadnom odbere sa poštovné neplatí.*

*Objednať si môžete aj predplatné časopisu Slovo medzi nami a Misionár. Predplatné Slovo medzi nami 15,- eur – čo najskôr, predplatné Misionár – 21,- eur s kalendárom do 11. novembra, kalendár Misionára stolový 2,80.*